Document ID: 32013D0762

KOMMISSIONENS GENNEMFØRELSESAFGØRELSE
af 9. december 2013
om supplerende tilskud til medlemsstaternes programmer for 2013 for fiskerikontrol
(meddelt under nummer C(2013) 8576)
(Kun den bulgarske, den danske, den engelske, den estiske, den finske, den franske, den græske, den italienske, den kroatiske, den lettiske, den litauiske, den maltesiske, den nederlandske, den polske, den portugisiske, den rumænske, den spanske og den svenske udgave er autentiske)
(2013/762/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 861/2006 af 22. maj 2006 om EF-finansieringsforanstaltninger til gennemførelse af den fælles fiskeripolitik og havretten (1), særlig artikel 21, og
ud fra følgende betragtninger:
(1)
Kommissionen har på grundlag af de anmodninger om EU-medfinansiering, som medlemsstaterne har indsendt i deres fiskerikontrolprogrammer for 2013, vedtaget gennemførelsesafgørelse 2013/410/EU af 10. juli 2013 om EU-tilskud til medlemsstaternes programmer for 2013 for fiskerikontrol (2), hvorefter der stadig er bevillinger til rådighed på 2013-budgettet.
(2)
De uudnyttede bevillinger på 2013-budgettet bør nu tildeles ved en ny afgørelse.
(3)
Medlemsstaterne er i overensstemmelse med artikel 21, stk. 2, i forordning (EF) nr. 861/2006 blevet bedt om med henblik på tildeling af supplerende midler at forelægge programmer, der vedrører de prioriterede indsatsområder, som Kommissionen har beskrevet i sit brev af 7. juni 2013 til medlemsstaterne, dvs. projekter med sigte på at tilpasse de elektroniske registrerings- og rapporteringssystemer i medlemsstaterne med henblik på at imødekomme den fremtidige forpligtelse til at lande alle fangster, herunder tilpasning af medlemsstaternes databaser, interoperabilitet mellem de elektroniske registrerings- og rapporteringssystemer, måling af maskineffekt samt sporbarhed af fiskevarer. Kravene til operatører og/eller medlemsstater, der investerer i sporbarhedsprojekter, blev fastsat af Kommissionen ved brev til medlemsstaterne af 14. maj 2012.
(4)
På grundlag heraf og som følge af de budgetmæssige begrænsninger er anmodninger inden for programmerne om EU-tilskud til foranstaltninger såsom uddannelse og initiativer til bevidstgørelse om den fælles fiskeripolitiks regler blevet afvist, fordi de ikke vedrørte de ovenfor omhandlede prioriterede indsatsområder. Som følge af budgetmæssige begrænsninger kunne ikke alle projekter under programmer inden for de af Kommissionen angivne prioriterede indsatsområder finansieres. Kommissionen har måttet udvælge de projekter, der skulle medfinansieres, på grundlag af en evaluering af, i hvor vid udstrækning de stemte overens med de definerede prioriteter.
(5)
Det er vigtigt at sikre, at sporbarhedsprojekterne udvikles på grundlag af internationalt anerkendte standarder i henhold til artikel 67, stk. 8, i Kommissionens gennemførelsesforordning (EU) nr. 404/2011 (3).
(6)
Ansøgningerne om EU-tilskud er blevet vurderet for at se, om de er i overensstemmelse med reglerne i Kommissionens forordning (EF) nr. 391/2007 af 11. april 2007 om gennemførelsesbestemmelser til Rådets forordning (EF) nr. 861/2006 for så vidt angår medlemsstaternes udgifter til gennemførelsen af overvågnings- og kontrolordningerne under den fælles fiskeripolitik (4).
(7)
Der bør fastsættes maksimumsbeløb og satser for EU-tilskuddet inden for beløbsgrænserne i artikel 15 i forordning (EF) nr. 861/2006 og betingelser for ydelse af et sådant tilskud.
(8)
For at fremme investeringer inden for Kommissionens prioriterede indsatsområder og på grund af den økonomiske krises negative indvirkning på medlemsstaternes budgetter bør der inden for grænserne i artikel 15 i forordning (EF) nr. 861/2006 fastsættes en høj medfinansieringssats for udgifter til ovennævnte prioriterede indsatsområder.
(9)
For at være tilskudsberettigede skal de projekter, der medfinansieres på grundlag af denne afgørelse, overholde alle de relevante bestemmelser i EU-lovgivningen og særligt gennemførelsesforordning (EU) nr. 404/2011.
(10)
Foranstaltningerne i denne afgørelse er i overensstemmelse med udtalelse fra Komitéen for Fiskeri og Akvakultur -
VEDTAGET DENNE AFGØRELSE:
Artikel 1
Genstand
Ved denne afgørelse fastsættes det, at der kan ydes et supplerende EU-tilskud til dækning af medlemsstaternes udgifter i 2013 til gennemførelse af overvågnings- og kontrolordningerne under den fælles fiskeripolitik, jf. artikel 8, stk. 1, litra a), i forordning (EF) nr. 861/2006. Det fastsættes også, hvor stort et EU-tilskud der kan ydes til hver medlemsstat, hvilken EU-tilskudssats der skal gælde, og hvilke betingelser der skal være opfyldt, for at der kan ydes et sådant tilskud.
Artikel 2
Afvikling af uindfriede forpligtelser
Medlemsstaterne foretager alle betalinger, som de anmoder om refusion af, senest den 30. juni 2017. Betalinger, som medlemsstaterne foretager efter denne dato, er ikke refusionsberettigede. Uudnyttede budgetbevillinger i forbindelse med denne afgørelse vil blive frigjort senest den 31. december 2018.
Artikel 3
Ny teknologi og IT-net
1. For projekter omhandlet i bilag I kan der ydes et tilskud på 90 % af de støtteberettigede udgifter inden for de grænser, der er fastsat i samme bilag, til etablering af nye teknologier og IT-net, så indsamlingen og forvaltningen af data i forbindelse med fiskeritilsyn, -kontrol og -overvågning bliver effektiv og sikker.
2. EU-tilskuddene til sporbarhedsprojekter begrænses til 1 000 000 EUR for investeringer gennemført af medlemsstaternes myndigheder og til 250 000 EUR for private investeringer. Det samlede antal sporbarhedsprojekter, der gennemføres af private operatører, begrænses til otte pr. medlemsstat og pr. finansieringsafgørelse.
3. For at være støtteberettigede i henhold til stk. 2 skal alle de projekter, der medfinansieres i henhold til denne afgørelse, opfylde de relevante krav i Rådets forordning (EF) nr. 1224/2009 (5) og gennemførelsesforordning (EU) nr. 404/2011.
4. For projekterne BG/13/02 vedrørende Omega-måleudstyr, EL/13/10 vedrørende tablet-computere til brug ved inspektion og PT/13/08 vedrørende vejeanlæg, som er omhandlet i bilag I, kan der ydes et tilskud på 50 % af de støtteberettigede udgifter inden for de grænser, der er fastsat i samme bilag.
Artikel 4
Automatiske fartøjslokaliseringsanordninger
1. For projekter omhandlet i bilag II kan der ydes et finansielt tilskud på 90 % af de støtteberettigede udgifter inden for de grænser, der er fastsat i samme bilag, til anskaffelse og installation om bord på fiskerfartøjer af automatiske lokaliseringsanordninger, der gør det muligt for fartøjsovervågningscentre at fjernovervåge fiskeriet ved hjælp af et fartøjsovervågningssystem (FOS).
2. For at være tilskudsberettigede i henhold til stk. 1 skal automatiske fartøjslokaliseringsanordninger opfylde kravene i gennemførelsesforordning (EU) nr. 404/2011.
Artikel 5
Elektroniske registrerings- og indberetningssystemer
For projekter omhandlet i bilag III kan der ydes et tilskud på 90 % af de støtteberettigede udgifter inden for de grænser, der er fastsat i samme bilag, til udvikling, anskaffelse og installation af og teknisk bistand til de anordninger, der er nødvendige for de elektroniske registrerings- og indberetningssystemer (ERS) for at sikre interoperabilitet mellem medlemsstaternes ERS-systemer samt for at sikre, at forpligtelsen til at lande alle fangster (»forbud mod udsmid«) gennemføres.
Artikel 6
Pilotprojekter
For projekter omhandlet i bilag V kan der ydes et tilskud på 50 % af de støtteberettigede udgifter inden for de grænser, der er fastsat i samme bilag, til pilotprojekter vedrørende nye kontrolteknologier.
Artikel 7
Maksimalt EU-tilskud i alt pr. medlemsstat
De forventede udgifter, den støtteberettigede del deraf og det maksimale EU-tilskud pr. medlemsstat er som følger:
(EUR)
Medlemsstat
Forventede udgifter til det nationale tillægsfiskerikontrolprogram
Udgifter til projekter udvalgt efter denne afgørelse
Maksimalt EU-tilskud
Belgien
430 000
280 000
252 000
Bulgarien
35 791
35 791
24 031
Danmark
4 195 144
1 251 235
876 285
Estland
400 000
400 000
360 000
Irland
200 000
200 000
180 000
Grækenland
228 500
78 500
50 650
Spanien
2 989 879
1 037 300
769 570
Frankrig
2 058 585
1 356 145
631 082
Kroatien
267 490
267 490
227 400
Italien
1 850 000
422 000
379 800
Cypern
100 000
100 000
90 000
Letland
124 038
124 038
111 634
Litauen
99 919
99 919
89 927
Μalta
1 470 510
615 000
553 500
Polen
1 487 812
1 389 812
1 090 831
Portugal
443 954
161 500
143 150
Rumænien
40 000
0
0
Finland
1 800 000
1 050 000
945 000
Sverige
2 450 000
1 150 000
1 035 000
Det Forenede Kongerige
31 553
25 710
23 140
I alt
20 703 175
10 044 440
7 833 000
Artikel 8
Adressater
Denne afgørelse er rettet Kongeriget Belgien, Republikken Bulgarien, Kongeriget Danmark, Republikken Estland, Irland, Den Hellenske Republik, Kongeriget Spanien, Den Franske Republik, Republikken Kroatien, Den Italienske Republik, Republikken Cypern, Republikken Letland, Republikken Litauen, Republikken Malta, Republikken Polen, Den Portugisiske Republik, Rumænien, Republikken Finland, Kongeriget Sverige og Det Forenede Kongerige Storbritannien og Nordirland.
Udfærdiget i Bruxelles, den 9. december 2013.

Labels: 2
7
6
12
18
15